作者:姚合
標題:答韓湘
內容:疏散無世用，為文乏天格。把筆日不休，忽忽有所得。所得良自慰，不求他人識。子獨訪我來，致詩過相飾。君子無浮言，此詩應亦直。但慮憂我深，鑒亦隨之惑。子在名場中，屢戰還屢北。我無數子明，端坐空歎息。昨聞過春關，名系吏部籍。三十登高科，前塗浩難測。詩人多峭冷，如水在胸臆。豈隨尋常人，五藏為酒食。期來作酬章，危坐吟到夕。難為間其辭，益貴我紙墨。